*82. számú előterjesztés*

*Mini busz vásárlásával kapcsolatos döntések*

|  |
| --- |
| **Előterjesztő:** Dr. Bozsolik Róbert polgármester **Készítette:** Pap Péter ügyvezetőMórocz Zoltán pénzügyi irodavezető **Törvényességi ellenőrzést végezte:** Kondriczné dr. Varga Erzsébet jegyző |

 **Tisztelt Képviselő-testület!**

A T. Képviselő- testület a 22/2020. (I. 29.) önk.-i határozatával arról döntött, hogy egyetért egy új legalább 24+1 fős mini busz megvásárlásával, ennek érdekében megbízza a BÁT-KOM 2004 Kft. ügyvezetőjét és a város polgármesterét, hogy ajánlatok bekérése után terjesszék elő a vásárlásra és üzemeltetésre vonatkozó javaslatukat. A Kft. ügyvezetője a javaslatát megküldte, mely az előterjesztés mellékletét képezi.

A Merkantil bank egy újabb lízingajánlatot tett a társaság részére, amelyet mellékeltünk az előterjesztéshez.

A beszerzéssel kapcsolatos eddigi döntéseket felül kellett vizsgálni, mivel a lízingcégek a tervezett beszerzéshez kapcsolódó 10 000 000 Ft összeget meghaladó kötelezettség vállalásoknál, kezességvállalásoknál az alábbi jogszabály meghatározásokra hívják fel a figyelmet:

Magyarország gazdasági stabilitásáról szóló 2011. évi CXCIV. törvény 10§ (3) cc) pontja szerint az önkormányzatok adósságot keletkeztető ügyleteinek tekintetében nincs szükség a kormány előzetes hozzájárulására az alábbiak szerint:

„**(3) Nincs szükség a Kormány hozzájárulására az önkormányzat**

*a)* jogszabályon alapuló, kötelező kezesség-, illetve garanciavállalásához,

*b)* naptári éven belül lejáró adósságot keletkeztető ügyletéhez,

*c)* olyan adósságot keletkeztető ügylete megkötéséhez, amely

*ca)* - ha a 10/C. § (1) bekezdése szerinti tájékoztatásban a megkötni tervezettel megegyező vagy annál nagyobb összeggel szerepel - a központi költségvetésből nyújtott európai uniós vagy más nemzetközi szervezettől az önkormányzat által elnyert, fejlesztési célú támogatás előfinanszírozásának biztosítására szolgál,

*cb)* az adósságrendezési eljárás során a hitelezői egyezség megkötéséhez igénybe vett reorganizációs hitelre vonatkozik,

*cc)* - ha a 10/C. § (1) bekezdése szerinti tájékoztatásban a megkötni tervezettel megegyező vagy annál nagyobb összeggel szerepel - fejlesztési célt szolgál és nem haladja meg a fővárosi önkormányzat és megyei jogú város önkormányzata esetében a 100 millió forintot, országos nemzetiségi önkormányzat esetében a 20 millió forintot, **egyéb önkormányzat esetében az adott évi saját bevételeinek 20%-át, de legfeljebb a 10 millió forintot,”**

Mivel a fentiekben leírt ügylet, illetve annak mértéke nem éri el a jogszabályi értékhatárt, az önkormányzat élhet a zártvégű pénzügyi lízing lehetőségével.

A fenti okok miatt a lízing díj összegét 10 000 000 Ft-os értékhatár alá kell vinni.

Ezért új lízingajánlat került beszerzésre, amely már megfelel a jogszabályi követelményeknek.

**A mini busz beszerzése az alábbi pénzügyi adatokkal valósulna meg:**

**Beszerzés költségei:**

Nettó beszerzési ár: 19 015 000 Ft

ÁFA: 5 134 050 Ft

**Bruttó beszerzési ár: 24 149 050 Ft**

Futamidő 48 hónap

Finanszírozott összeg (lízingdíj): 9 800 000 Ft összes fizetendő kamat: 508 362 Ft

Kezdő egyösszegű befizetés: Nettó 9 215 000 Ft

Beszerzés finanszírozása a futamidő végéig: nettó 19 523 362 Ft

A Bát-Kom Kft. által befizetendő kezdő befizetés összege: 14 349 050 Ft, amely a 9 215 000 Ft nettó kezdőbefizetésből, illetve a beruházás teljes 5 134 050 Ft áfa összegéből tevődik ki. Ezen tételeket rövid határidőn belül teljesíteni. A Bát-Kom Kft. az ügylet ÁFA összegét vissza tudja igényelni.

Az idei évben a beszerzésre vonatkozóan vissza nem térítendő támogatás keretében 9 215 000 Ft kezdőbefizetésre, valamint az idei tőke és kamat törlesztésekre kell biztosítani az összegeket, amely 1 718 064 Ft.

Felmerülnek még üzembe helyezési, és fenntartási kiadások is:

* Az idei évre eső biztosítási díj összege 880 000 Ft,
* üzembe helyezési költség 145 000 Ft
* Gépjárműadó: 30 000 Ft
* Képzési költség: 280 000 Ft
* Tevékenységi engedély: 105 150 Ft

Az üzembe helyezési és fenntartási kiadásokra vissza nem térítendő támogatás összesen: 1 440 150 Ft.

**A 2020. évre vonatkozóan összesen 12 373 214 Ft támogatást kellene folyósítani a társaság részére a beruházás és fenntartás megvalósítására.**

Mindezek alapján a közfeladat- ellátási szerződés sportcsarnok fenntartására rendelt költségeinek aktualizálása (csökkentése) szükséges.

**1.sz h a t á r o z a t i j a v a s l a t :**

**BÁT-KOM 2004. Kft. általi IVECO DAILY autóbusz beszerzésére**

Bátaszék Város Önkormányzata Képviselő-testületének, mint a BÁT-KOM 2004. Kft tulajdonosának - a Kormány által a 40/2020. (III. 11.) Korm. rendelettel kihirdetett veszélyhelyzetre tekintettel a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti - hatáskörében eljáró Bátaszék Város Polgármestere

a) a BÁT-KOM 2004 Kft.-nek - a Képviselő- testület által a 38/2020. (II. 26.) önkormányzati határozattal jóváhagyott – IVECO DAILY minibusz beszerzéséhez 19.523.362 Ft vissza nem térítendő felhalmozási célú támogatást biztosít úgy, hogy ebből 10.933.064 Ft-ot 2020. évben, míg a fennmaradó összeget a támogatási szerződésben meghatározott ütemben, továbbá;

b) a BÁT-KOM 2004 Kft. minibusz beszerzésének üzembe helyezési és fenntartási kiadásainak finanszírozásához 1.440.150 Ft vissza nem térítendő támogatást biztosít;

c) 10.933.064 Ft és 1.440.150 Ft támogatást az önkormányzat 2020. évi költségvetésének általános tartalék kerete terhére, míg a fennmarató támogatási összegeket a támogatási szerződés szerint a tárgy évi költségvetésekben biztosítja.

*Határidő:* 2020.04.16., illetve a tárgyévi költségvetések összeállítása

*Felelős:* Dr. Bozsolik Róbert polgármester

 Pap Péter ügyvezető

*Határozatról értesül:* BÁT-KOM 2004. Kft.

 Bátaszéki KÖH pénzügyi iroda

 irattár

**2.sz. H a t á r o z a t i j a v a s l a t :**

**a BÁT-KOM 2004 Kft. közfeladat ellátási szerződésének VII. sz. módosítására**

Bátaszék Város Önkormányzata Képviselő-testületének - a Kormány által a 40/2020. (III. 11.) Korm. rendelettel kihirdetett veszélyhelyzetre tekintettel a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti - hatáskörében eljáró Bátaszék Város Polgármestere a BÁT-KOM 2004 Kft. és az Önkormányzat között létrejött Közfeladat-ellátási szerződés VII. számú módosítását a határozat melléklete szerinti tartalommal jóváhagyja.

*Határidő:* 2020. április 30.

*Felelős:* Dr. Bozsolik Róbert polgármester

*Határozatról értesül:* BÁT-KOM 2004. Kft.

 Bátaszéki KÖH pénzügyi iroda

 irattár